സ്കൂള് ബസ് ജീവനക്കാര് സത്യഗ്രഹം നടത്തും നെടുങ്കണ്ടം: കോവിഡ് മൂലം പ്രതിസന്ധിയിലായ സ്കൂള് ബസ് ജീവനക്കാരെ സംരക്ഷിക്കണമെന്ന് ആവശ്യപ്പെട്ട് കേരളാ സ്റ്റേറ്റ് സ്കൂള് ബസ് ഓപ്പറേറ്റേഴ്സ് യൂണിയന്റെ നേതൃത്വത്തില് 26ന് കളക്ടറേറ്റിനുമുന്പില് സത്യഗ്രഹം അനുഷ്ടിക്കുമെന്ന് ഭാരവാഹികള് പത്രസമ്മേളനത്തില് അറിയിച്ചു. സ്കൂള് ബസുകളുടെ ഓട്ടം നിലച്ചതോടെ ഇതില് ജോലിചെയ്തിരുന്ന ആയിരക്കണക്കിന് തൊഴിലാളികള് ദുരിതത്തിലാണ്. കോവിഡ് കാലത്ത് തൊഴില് നഷ്ടപ്പെട്ട മറ്റു വിഭാഗങ്ങളിലെ തൊഴിലാളികള്ക്ക് ഏതെങ്കിലും തരത്തിലുള്ള ആനുകൂല്യങ്ങള് സര്ക്കാര് നല്കിയിട്ടുണ്ട്. എന്നാല് സ്കൂള് ബസ് ജീവനക്കാരെ ആനുകൂല്യങ്ങളില്നിന്നും അകറ്റിനിര്ത്തുകയായിരുന്നു. നവംബര് ഒന്നിന് വിദ്യാലയങ്ങള് തുറക്കാനിരിക്കെ ഗുരുതരമായ പ്രതിസന്ധിയാണ് മേഖല നേരിടുന്നത്. 20 മാസമായി ഓടാതെകിടക്കുന്ന സ്കൂള് ബസുകള് നിരത്തിലിറക്കണമെങ്കില് ലക്ഷക്കണക്കിന് രൂപ വേണ്ടിവരും. പൊതുവിദ്യാലയങ്ങള്ക്ക് ഇതിനാവശ്യമായ ഫണ്ടില്ല. ഇതിനാല് സ്വകാര്യ വാഹനങ്ങള്ക്ക് കരാര് നല്കിയും കെ എസ്ആര്ടിസി ബസുകള് വാടകയ്ക്കെടുത്തും ഓടിക്കാനാണ് ഇപ്പോഴത്തെ തീരുമാനം. ഇതോടെ സ്കൂള് ബസ് തൊഴിലാളികളുടെ ജോലി ഇല്ലാതെയാകും. പിടിഎ നിയമിച്ച പ്രീ പ്രൈമറി അധ്യാപകര്ക്കും ആയമാര്ക്കും പാചകത്തൊഴിലാളികള്ക്കും സര്ക്കാര് ഓണറേറിയം നല്കിയതുപോലെ സ്കൂള് ബസ് തൊഴിലാളികള്ക്കും ഓണറേറിയം നല്കുക, അടിയന്തര ധനസഹായം ലഭ്യമാക്കുക, തൊഴില് സ്ഥിരത, മിനിമം വേതനം, വേതന ഏകീകരണം തുടങ്ങിയവ നടപ്പിലാക്കുക എന്നീ ആവശ്യങ്ങള് ഉന്നയിച്ചാണ് സമരം നടത്തുന്നതെന്ന് യൂണിയന് പ്രസിഡന്റ് നൗഷാദ്, സെക്രട്ടറി സെന്തില്കുമാര്, വൈസ് പ്രസിഡന്റ് കുഞ്ഞുമോള് സാബു എന്നിവര് പറഞ്ഞു.